Bráðlega ráðist í breytingar á húsnæði HVE í Stykkishólmi Lagðar hafa verið fram fyrstu tillögur að framkvæmda - og kostnaðaráætlun vegna endurbóta og breytinga á húsnæði Heilbrigðisstofnunar Vesturlands í Stykkishólmi , áður St. Franciskusspítalanum . Við fyrirspurn sem fram kom á fundi bæjarstjórnar Stykkishólms í síðustu viku sagði Gyða Steinsdóttir bæjarstjóri að samkvæmt upplýsingum frá samstarfsnefnd um opinberar framkvæmdir munu framkvæmdir vegna breytinga á húsnæði HVE í Stykkishólmi hefjast næsta sumar . Reynt verði að koma í veg fyrir sumarlokanir sjúkrahússins vegna þeirra . Fyrirhugaður er sameiginlegur fundur á næstunni með starfsfólki HVE í Stykkishólmi með framkvæmdastjórn HVE , fulltrúum velferðarráðuneytisins og Stykkishólmsbæjar . Til framkvæmdanna á þessu ári hefur verið veitt um 150 milljónum króna samkvæmt upplýsingum frá innanríkisráðuneytinu . Drög að framkvæmda - og kostnaðaráætlun gera ráð fyrir að framkvæmdum ljúki árið 2016 , en þær fela m.a. í sér kostnaðarmestu framkvæmd sem bæjarstjórn Stykkishólms áformar að ráðast í á næstunni . Það er að sameina hjúkrunar - og dvalarrými í Stykkishólmi . Þau eru í dag rekin á tveimur stöðum og af sitthvorum aðilanum , Stykkishólmsbæ við Skólastíg og Heilbrigðisstofnun Vesturlands við Austurgötu , en það húsnæði tilheyrir HVE . Áformaðar eru endurbætur og breytingar á því húsnæði og það leysi af hólmi bygginguna sem dvalar - og hjúkrunarrýmin eru í við Skólastíg . Það er gömul heimavist og þykir ekki henta til starfseminnar auk þess sem hún þarf orðið verulegra lagfæringa við . Áætlun gerir ráð fyrir að kostnaðarhluti Stykkishólmsbær við þessar framkvæmdir verði 230 milljónir króna , miðað við 5% verðbólguspá . Við Skólastíg eru átta dvalarrými og tíu hjúkrunarrými og við Austurgötu sjö hjúkrunarrými á vegum HVE . Gyða Steinsdóttir bæjarstjóri segir að ekkert liggi fyrir um hvort eftir sameiningu dvalar - og hjúkrunarrýmanna að reksturinn verði á hendi ríkis eða sveitarfélagsins , eða hvort jafnvel yrði farið hraðar í framkvæmdirnar en drög að framkvæmda - og kostnaðaráætlun gerði ráð fyrir .